Ruokatuotteita pakataan suojakaasuun, jotta ne säilyisivät pidempään. Suojakaasupakkaamisen (modified atmosphere packaging, MAP) tehtävä on ehkäistä bakteerien kasvua ruoassa sekä hidastaa tai estää entsymaatiset reaktiot, jotka voivat muuttaa ruoan makua, hajua tai rakennetta.
Suojakaasuja voidaan käyttää vain pakkauksiin, joiden materiaali ei läpäise kaasuja ja jotka voidaan sulkea tiiviisti, kuten Jospakin kartonkivuoat.
Suojakaasun käytöllä kemiallisten säilöntä- ja lisäaineiden määrää voidaan vähentää.
Suojakaasuina käytetään ilmakehästä löytyviä kaasuja: typpeä, happea ja hiilidioksidia tai näiden eri seoksia. Erilaisille elintarvikkeille on erilaiset kaasuseokset parhaan säilyvyyden takaamiseksi. Useimmiten suojakaasun halutaan syrjäyttävän hapen ja estävän näin erilaiset hapettumisreaktiot, mutta esimerkiksi naudan jauhelihan suojakaasuna käytetään juuri happea, jotta lihan punainen väri säilyy. Suurpakkauksiin voidaan lisätä säilyvyyden pidentämiseksi runsaasti hiilidioksidia.